title: Deċiżjoni tal-Kunsill (PESK) 2016/51 tat-18 ta' Jannar 2016 b'appoġġ għall-Konvenzjoni dwar l-Armi Bijoloġiċi u Tossiċi (BTWC) fil-qafas tal-Istrateġija tal-UE kontra l-Proliferazzjoni ta' Armi ta' Qerda Massiva

text:
               19.1.2016

               MT

               Il-Ġurnal Uffiċjali tal-Unjoni Ewropea

               L 12/50

         DEĊIŻJONI TAL-KUNSILL (PESK) 2016/51
   tat-18 ta' Jannar 2016
   b'appoġġ għall-Konvenzjoni dwar l-Armi Bijoloġiċi u Tossiċi (BTWC) fil-qafas tal-Istrateġija tal-UE kontra l-Proliferazzjoni ta' Armi ta' Qerda Massiva
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 26(2) u 31(1) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-12 ta' Diċembru 2003, il-Kunsill Ewropew adotta l-Istrateġija tal-UE kontra l-Proliferazzjoni ta' Armi ta' Qerda Massiva (“l-Istrateġija tal-UE”) (1), li l-Kapitolu III tagħha fih lista ta' miżuri għall-ġlieda kontra tali proliferazzjoni.

               (2)

               L-Unjoni qed timplimenta b'mod attiv l-Istrateġija tal-UE u qed tagħti effett lill-miżuri elenkati fil-Kapitolu III tagħha, b'mod partikolari dawk il-miżuri relatati mat-tisħiħ, l-implimentazzjoni u l-universalizzazzjoni tal-Konvenzjoni dwar l-Armi Bijoloġiċi u Tossiċi (BTWC).

               (3)

               Fis-27 ta' Frar 2006, il-Kunsill adotta l-Azzjoni Konġunta 2006/184/PESK b'appoġġ għall-BTWC, fil-qafas tal-Istrateġija tal-UE kontra l-Proliferazzjoni ta' Armi ta' Qerda Massiva (2). Minn meta ġiet adottata l-Azzjoni Konġunta 2006/184/PESK, seba' Stati oħra saru Stati Partijiet għall-BTWC. L-Azzjoni Konġunta 2006/184/PESKskadiet fis-26 ta' Awwissu 2007.

               (4)

               F'Marzu 2006, il-Kunsill adotta Pjan ta' Azzjoni dwar l-armi bijoloġiċi u tossiċi, komplementari għall-Azzjoni Konġunta 2006/184/PESK b'appoġġ għall-BTWC (3). Il-Pjan ta' Azzjoni ppreveda l-użu effiċjenti ta' Miżuri biex Tinbena l-Fiduċja (CBMs — Confidence Building Measures) u l-mekkaniżmu ta' investigazzjoni tas-Segretarju Ġenerali tan-Nazzjonijiet Uniti (NU) għall-użu allegat ta' armi bijoloġiċi.

               (5)

               Fl-10 ta' Novembru 2008, il-Kunsill adotta l-Azzjoni Konġunta 2008/858/PESK b'appoġġ għall-BTWC, fil-qafas tal-Istrateġija tal-UE kontra l-Proliferazzjoni ta' Armi ta' Qerda Massiva (4). Tliet stati oħra saru Stati Partijiet għall-BTWC mill-adozzjoni tal-Azzjoni Konġunta 2008/858/PESK 'l hawn, u diversi Stati bbenefikaw mill-assistenza pprovduta mill-esperti tal-Unjoni.

               (6)

               Is-Sitt Konferenza ta' Reviżjoni tal-BTWC iddeċidiet li tistabbilixxi l-Unità ta' Appoġġ għall-Implimentazzjoni (ISU — Implimentation Support Unit), b'mandat ta' ħames snin (2007-2011), fil-Fergħa ta' Ġinevra tal-Uffiċċju tan-NU għall-Affarijiet ta' Diżarm (UN ODA) sabiex jiġi pprovdut appoġġ amministrattiv għal-laqgħat miftiehma mis-Sitt Konferenza ta' Reviżjoni, kif ukoll bħala appoġġ għall-implimentazzjoni komprensiva u l-universalizzazzjoni tal-BTWC u l-iskambju ta' CBMs.

               (7)

               Fit-18 ta' Lulju 2011, il-Kunsill adotta d-Deċiżjoni 2011/429/PESK (5), dwar il-pożizzjoni tal-Unjoni Ewropea għas-Seba' Konferenza ta' Reviżjoni tal-Istati Membri għall-BTWC (minn hawn 'il quddiem “Is-Seba' Konferenza ta' Reviżjoni”).

               (8)

               Is-Seba' Konferenza ta' Reviżjoni ddeċidiet li ġġedded il-mandat tal-ISU għal perijodu ieħor ta' ħames snin (2012-2016) u ddeċidiet li tespandi l-kompiti tagħha sabiex jinkludu l-implimentazzjoni tad-deċiżjoni għall-istabbiliment u l-amministrazzjoni tad-database għal talbiet għal, u offerti ta', assistenza, u l-faċilitazzjoni tal-iskambju assoċjat ta' informazzjoni fost l-Istati Partijiet, kif ukoll li tappoġġa, kif meħtieġ, tal-implimentazzjoni mill-Istati Partijiet tad-deċiżjonijiet u r-rakkomandazzjonijiet tas-Seba' Konferenza ta' Reviżjoni.

               (9)

               Fit-23 ta' Lulju 2012, il-Kunsill adotta d-Deċiżjoni 2012/421/PESK (6) b'appoġġ għall-BTWC, fil-qafas tal-Istrateġija tal-UE kontra l-Proliferazzjoni tal-AQM. Sitt Stati oħra saru Stati Partijiet għall-BTWC mill-adozzjoni tad-Deċiżjoni 2012/421/PESK 'il hawn u diversi Stati bbenefikaw mill-assistenza pprovduta mill-esperti tal-Unjoni.

               (10)

               L-objettivi tad-Deċiżjoni 2011/429/PESK u tad-Deċiżjoni 2012/421/PESK, b'mod partikolari dawk l-aspetti li fuqhom intlaħaq kunsens fis-Seba' Konferenza ta' Reviżjoni, għandhom jitmexxew 'il quddiem,

         ADOTTA DIN ID-DEĊIŻJONI:
   Artikolu 1
   1.   Bl-għan li tingħata applikazzjoni immedjata u prattika lil xi elementi tal-Istrateġija tal-UE kontra l-Proliferazzjoni ta' Armi ta' Qerda Massiva, u filwaqt li tibni fuq l-implimentazzjoni b'suċċess tal-Azzjonijiet Konġunti 2006/184/PESK, 2008/858/PESK u d-Deċiżjoni tal-Kunsill 2012/421/PESK, din id-Deċiżjoni sservi bħala għodda ta' politika operattiva biex jitmexxew 'il quddiem l-objettivi tad-Deċiżjoni 2011/429/PESK u tiffoka b'mod partikolari fuq dawk l-aspetti li dwarhom intlaħaq kunsens fis-Seba' Konferenza ta' Reviżjoni, kif rifless fid-Dokument Finali tagħha.
   Din id-Deċiżjoni hija ggwidata mill-prinċipji li ġejjin:

               (a)

               jsir l-aħjar użu mill-esperjenza li nkisbet permezz tal-Azzjonijiet Konġunti 2006/184/PESK, 2008/858/PESK u d-Deċiżjoni tal-Kunsill 2012/421/PESK;

               (b)

               issir riflessjoni dwar il-ħtiġijiet speċifiċi li esprimew l-Istati Partijiet kif ukoll Stati li mhumiex parti għall-BTWC fir-rigward ta' implimentazzjoni u universalizzazzjoni aħjar tal-BTWC;

               (c)

               tkun imħeġġa s-sjieda nazzjonali u reġjonali tal-proġetti sabiex tiġi żgurata s-sostenibbiltà fit-tul tagħhom u biex tinbena sħubija bejn l-Unjoni Ewropea u partijiet terzi fil-qafas tal-BTWC;

               (d)

               tingħata attenzjoni partikolari lil dawk l-attivitajiet li jiksbu riżultati konkreti u/jew jikkontribwixxu għal tfassil bikri ta' fehimiet komuni rilevanti għall-konferenza ta' reviżjoni tal-BTWC tal-2016;

               (e)

               jiġu inklużi indikaturi li jistgħu jiġu mkejla tar-riżultati, li għandhom jiġu definiti qabel ma jibdew l-attivitajiet, u inklużi dawk relatati mal-impatt ta' programmi ta' sensibilizzazzjoni u dawk edukattivi kull meta jkun possibbli;

               (f)

               jingħata appoġġ lill-President tal-laqgħat tal-Istati Partijiet lejn it-Tmien Konferenza ta' Reviżjoni u jsir l-aħjar użu mill-mandat tal-ISU kif ġie miftiehem fis-Sitt Konferenza ta' Reviżjoni u mġedded u mwessa' fis-Seba' Konferenza ta' Reviżjoni.

         2.   L-Unjoni Ewropea għandha tappoġġa l-proġetti li ġejjin li jikkorrispondu għal miżuri tal-Istrateġija tal-UE:

               —

               Tiġi promossa aderenza universali għall-BTWC billi Stati mhux partijiet jiġu mħeġġa jifhmu aħjar il-benefiċċji talli jingħaqdu mal-BTWC u jkunu aktar involuti fil-laqgħat tal-BTWC u attivitajiet oħra;

               —

               Tissaħħaħ l-interazzjoni ma' partijiet ikkonċernati mhux governattivi dwar ix-xjenza u t-teknoloġija u l-bijosikurezza u l-bijosigurtà;

               —

               Jiġu żviluppati kapaċitajiet nazzjonali għall-implimentazzjoni tal-BTWC, b'mod partikolari f'pajjiżi li qed jiżviluppaw, u f'oqsma bħalma huma l-Artikoli VII u X — billi jitjiebu l-kwalità u l-kwantità ta' dikjarazzjonijiet ippreżentati taħt is-sistema ta' Miżuri biex Tinbena l-Fiduċja sabiex tissaħħaħ il-fiduċja f'konformità mal-BTWC;

               —

               Jiġi appoġġat il-programm intersessjonali u t-tħejjijiet għat-Tmien Konferenza ta' Reviżjoni;

               —

               Jissaħħaħ il-Mekkaniżmu tas-Segretarju Ġenerali tan-Nazzjonijiet Uniti għall-Investigazzjoni tal-Użu Allegat ta' Armi Kimiċi, Bijoloġiċi u Tossiċi (SGM);

               —

               Tingħata l-possibbiltà li jkun hemm għodod li jservu għas-sensibilizzazzjoni, l-edukazzjoni u l-involviment.

         Deskrizzjoni dettaljata ta' dawn il-proġetti tinsab fl-Anness.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ) għandu jkun responsabbli għall-implimentazzjoni ta' din id-Deċiżjoni.
   2.   L-implimentazzjoni teknika tal-attivitajiet imsemmija fl-Artikolu 1 għandha tkun fdata lill-UN ODA. Dan għandu jwettaq il-kompitu tiegħu taħt ir-responsabbiltà tar-RGħ. Għal dan l-għan, ir-RGħ għandu jidħol fl-arranġamenti meħtieġa mal-UN ODA.
   Artikolu 3
   1.   L-ammont ta' referenza finanzjarja għall-implimentazzjoni tal-proġetti msemmijin fl-Artikolu 1(2) għandu jkun ta' EUR 2 340 000.
   2.   In-nefqa ffinanzjata mill-ammont stipulat fil-paragrafu 1 għandha tkun amministrata b'konformità mal-proċeduri u r-regoli applikabbli għall-baġit ġenerali tal-Unjoni.
   3.   Il-Kummissjoni għandha tissorvelja l-amministrazzjoni korretta tan-nefqa msemmija fil-paragrafu 1. Għal dan il-għan, hija għandha tikkonkludi ftehim ta' finanzjament mal-UN ODA. Il-ftehim għandu jistipula li l-UN ODA għandu jiżgura l-viżibbiltà tal-kontribuzzjoni tal-Unjoni li tkun xierqa għad-daqs tagħha.
   4.   Il-Kummissjoni għandha taġixxi sabiex tikkonkludi l-ftehim ta' finanzjament imsemmi fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Hija għandha tinforma lill-Kunsill bi kwalunkwe diffikultà f'dak il-proċess u bid-data tal-konklużjoni tal-ftehim ta' finanzjament.
   Artikolu 4
   Ir-RGħ għandu jirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti regolari mħejjija mill-UN ODA. Dawk ir-rapporti għandhom jifformaw il-bażi għall-evalwazzjoni mwettqa mill-Kunsill. Il-Kummissjoni għandha tipprovdi informazzjoni dwar l-aspetti finanzjarji tal-proġetti msemmijin fl-Artikolu 1(2).
   Artikolu 5
   1.   Din id-Deċiżjoni għandha tidħol fis-seħħ fil-jum tal-adozzjoni tagħha.
   2.   Din id-Deċiżjoni għandha tiskadi 36 xahar wara d-data tal-konklużjoni tal-ftehim ta' finanzjament imsemmi fl-Artikolu 3(3) jew sitt xhur wara d-data tal-adozzjoni tagħha jekk ebda ftehim ta' finanzjament ma jkun ġie konkluż f'dak il-perijodu.

      Magħmul fi Brussell, it-18 ta' Jannar 2016.

            Għall-Kunsill

            Il-President

         F. MOGHERINI

      (1)  Dokument tal-Kunsill 15708/03. Għadu mhux pubblikat f'Il-Ġurnal Uffiċjali, imma hu disponibbli hawn: http://register.consilium.europa.eu

      (2)  ĠU L 65, 7.3.2006, p. 51.

      (3)  ĠU C 57, 9.3.2006, p. 1.

      (4)  ĠU L 302, 13.11.2008, p. 29.

      (5)  Id-Deċiżjoni tal-Kunsill 2011/429/PESK tat-18 ta' Lulju 2011 dwar il-pożizzjoni tal-Unjoni Ewropea għas-Seba' Konferenza ta' Reviżjoni tal-Istati Partijiet għall-Konvenzjoni dwar il-projbizzjoni tal-iżvilupp, il-produzzjoni u l-ħażna ta' armi batterjoloġiċi (bijoloġiċi) u ta' tossina u dwar il-qerda Tagħhom (BTWC) (ĠU L 188, 19.7.2011, p. 42).

      (6)  Id-Deċiżjoni tal-Kunsill 2012/421/PESK tat-23 ta' Lulju 2012 b'appoġġ għall-Konvenzjoni dwar l-Armi Bijoloġiċi u Tossiċi (BTWC), fil-qafas tal-Istrateġija tal-UE kontra l-Proliferazzjoni ta' Armi ta' Qerda Massiva (ĠU L 196, 24.7.2012, p. 61).

      ANNESS
      1.   PROĠETTI
      1.1.   Proġett 1:Appoġġ għall-universalizzazzjoni tal-BTWC

      1.1.1.   Għan tal-proġett

      Tiġi promossa aderenza universali għall-BTWC billi Stati li mhumiex parti għall-BTWC jiġu mħeġġa jifhmu aħjar il-benefiċċji talli jingħaqdu mal-BTWC u jkunu aktar involuti fil-laqgħat tal-BTWC u attivitajiet oħra. Dan il-proġett ser jappoġġa l-implimentazzjoni tad-deċiżjonijiet u rakkomandazzjonijiet tas-Seba' Konferenza ta' Reviżjoni dwar l-universalizzazzjoni tal-BTWC.
      1.1.2   Riżultati mistennija tal-proġett

                  (a)

                  Iżjed adeżjoni mal-BTWC fir-reġjuni ġeografiċi kollha;

                  (b)

                  Fehim aħjar tal-BTWC fost l-awtoritajiet nazzjonali rilevanti inklużi membri parlamentari, u/jew tisħiħ tan-netwerking subreġjonali dwar il-BTWC sabiex tiġi promossa s-sħubija fil-BTWC u l-implimentazzjoni tagħha;

                  (c)

                  Għadd akbar ta' Stati li jikkommettu ruħhom li jissieħbu fil-BTWC u li qegħdin jieħdu passi lejn dak l-għan;

                  (d)

                  Għadd akbar ta' Stati li mhumiex parti għall-BTWC li jinvolvu ruħhom f'attivitajiet u laqgħat tal-BTWC;

                  (e)

                  Implimentazzjoni volontarja tal-BTWC minn Stati qabel ma jissieħbu fiha.

            1.1.3   Deskrizzjoni tal-proġett

      Il-Konferenzi ta' Reviżjoni tal-BTWC b'mod regolari saħqu li żieda fis-sħubija fil- BTWC hija ta' importanza kbira. Madankollu, għad hemm 24 Stat li mhumiex parti għall-BTWC, l-aktar fl-Afrika u l-Paċifiku. Għalhekk, dan il-proġett jinvolvi programmi speċifiċi li għandhom fil-mira dawk l-Istati. Il-programmi ser jaħdmu mill-qrib ma' atturi rilevanti oħra, inkluża l-Organizzazzjoni għall-Projbizzjoni ta' Armi Kimiċi (OPCW), ir-Riżoluzzjoni tal-Kumitat tal-Kunsill tas-Sigurtà tan-Nazzjonijiet Uniti (UNSCR) 1540, iċ-Ċentri ta' Eċċellenza għas-CBRN u l-organizzazzjonijiet tas-soċjetà ċivili (eż. VERTIC u l-Istitut għall-Istudji fuq is-Sigurtà) biex jiġu żviluppati relazzjonijiet ta' ħidma kontinwa ma' korpi rilevanti reġjonali u subreġjonali, jiġi pprovdut materjali ta' informazzjoni adattati skont il-ħtieġa u jinbeda djalogu dirett mal-Istati fir-reġjun fil-mira.
      Għadd ta' attivitajiet ta' universalizzazzjoni fil-pajjiżi rispettivi ser jitwettqu fuq talba ta' Stati li mhumiex parti għall-BTWC, billi jibdew dawk li huma qrib li jissieħbu fil-BTWC. L-attivitajiet jibnu fuq id-diskussjonijiet u l-eżiti ta' sessjonijiet ta' ħidma reġjonali preċedenti, billi jittrasferuhom għal kuntest nazzjonali, u jiġu adattati għaċ-ċirkostanzi nazzjonali. Dawn jinvolvu t-tħejjija ta' pjan ta' ħidma ta' universalizzazzjoni għal kull Stat involut, bl-involviment ta' partijiet ikkonċernati nazzjonali. Jekk ikun possibbli u xieraq, iż-żjarat jistgħu jkunu attività konġunta bejn l-Istati li jinsabu f'kooperazzjoni mill-qrib u ċirkostanzi nazzjonali simili. Oqsma ta' prijorità għall-attivitajiet ser ikunu l-għoti ta' materjal ta' informazzjoni speċifiku dwar il-benefiċċji ta' sħubija fil-BTWC, is-sensibilizzazzjoni fost il-partijiet ikkonċernati nazzjonali, inklużi membri parlamentari u oħrajn li jieħdu d-deċiżjonijiet politiċi, l-istabbiliment ta' koordinazzjoni nazzjonali, u l-isponsorizzazzjoni ta' individwi ewlenin biex jattendu l-laqgħat tal-BTWC jew avvenimenti rilevanti oħra.
      1.2.   Proġett 2: Interazzjoni ma' partijiet ikkonċernati mhux governattivi dwar ix-Xjenza u t-teknoloġija

      1.2.1   Għan tal-proġett

      Tissaħħaħ l-interazzjoni bejn il-proċess tal-BTWC u l-partijiet ikkonċernati mhux governattivi, bħall-komunità xjentifika u l-industrija, permezz tal-organizzazzjoni ta' sessjonijiet ta' ħidma reġjonali dwar kwistjonijiet xjentifiċi u teknoloġiċi u dwar il-bijosikurezza u l-bijosigurtà fit-tħejjija għat-Tmien Konferenza ta' Reviżjoni. Barra minn hekk, dan il-proġett għandu jinvolvi direttament xjenzati u professjonisti tal-bijosikurezza f'pajjiżi li qed jiżviluppaw sabiex tiżdied is-sensibilizzazzjoni dwar il-BTWC, jiġu żviluppati l-kapaċitajiet għal implimentazzjoni aktar effettiva tal-BTWC u tiġi ffaċilitata l-kooperazzjoni internazzjonali għal finijiet paċifiċi.
      1.2.2   Riżultati mistennija tal-proġett

                  (a)

                  Iżjed sensibilizzazzjoni fost il-komunità xjentifika dwar il-BTWC u l-industrija, u kwistjonijiet relatati u involviment akbar tal-komunità xjentifika u assoċjazzjonijiet xjentifiċi, dawk tal-professjonisti u dawk industrijali nazzjonali u reġjonali fl-implimentazzjoni tal-BTWC;

                  (b)

                  Fehim usa' u aktar profond tar-rilevanza ta' kwistjonijiet xjentifiċi u teknoloġiċi għall-implimentazzjoni tal-BTWC fost dawk li jfasslu l-politika u uffiċjali nazzjonali;

                  (c)

                  Kontribut kostruttiv għall-konsiderazzjoni tal-punt permanenti fuq l-aġenda dwar ix-Xjenza u t-teknoloġija fil-laqgħat tal-BTWC, kif ukoll kontribut għall-konsiderazzjoni, min-naħa tat-Tmien Konferenza ta' Reviżjoni, ta' modi ta' kif jistgħu jissaħħu r-rieżamijiet ta' żviluppi xjentifiċi u teknoloġiċi rilevanti għall-BTWC;

                  (d)

                  Iżjed interazzjoni bejn il-komunità xjentifika, l-akkademja, l-organizzazzjonijiet ta' riċerka, l-assoċjazzjonijiet tal-professjonisti, l-industrija u l-aġenziji regolatorji u dawk li jfasslu l-politika fuq livell nazzjonali u reġjonali u kontribut akbar lejn ir-rieżamijiet ta' żviluppi xjentifiċi u teknoloġiċi rilevanti għall-BTWC;

                  (e)

                  Il-promozzjoni ta' rabtiet ma' inizjattivi reġjonali u multilaterali oħra fil-qasam tax-xjenza u t-teknoloġija; u

                  (f)

                  Iżjed kooperazzjoni internazzjonali dwar kwistjonijiet xjentifiċi u teknoloġiċi li jistgħu jappoġġaw il-bini tal-kapaċità f'pajjiżi li qed jiżviluppaw f'oqsma ta' rilevanza għall-BTWC, partikolarment l-Artikoli VII u X, bħad-detezzjoni, id-dijanjosi u l-prevenzjoni tat-tifqigħ ta' mard, il-vaċċini, it-terapiji, il-metodi analitiċi, l-istat ta' tħejjija u r-rispons.

            1.2.3   Deskrizzjoni u implimentazzjoni tal-proġett

      Massimu ta' ħames sessjonijiet ta' ħidma, organizzati b'kollaborazzjoni ma' assoċjazzjonijiet xjentifiċi globali u reġjonali, l-industrija (rappreżentata minn federazzjonijiet industrijali u assoċjazzjonijiet tal-professjonisti rilevanti globali jew reġjonali bħall-assoċjazzjonijiet tal-bijosikurezza) u esperti akkademiċi, jiffokaw fuq it-temi identifikati taħt il-punt permanenti fuq l-aġenda dwar ix-xjenza u t-teknoloġija u l-impatt tagħhom fuq il-bijosikurezza u l-bijosigurtà u jinkoraġġixxu djalogu reġjonali dwar tali kwistjonijiet filwaqt li fl-istess ħin tinħoloq sensibilizzazzjoni fost il-komunità xjentifika u tal-professjonisti fi ħdan ir-reġjuni. Tali sessjonijiet ta' ħidma ser jitlaqqgħu, kif xieraq, b'mod parallel ma' konferenzi xjentifiċi rilevanti jew konferenzi dwar il-bijosikurezza sabiex jiġu mmassimizzati l-possibbiltajiet ta' komunikazzjoni u biex jitnaqqsu l-ispejjeż. Element ewlieni ta' dawn is-sessjonijiet ta' ħidma ser ikun il-parteċipazzjoni attiva ta' xjenzati u professjonisti regolatorji minn pajjiżi li qed jiżviluppaw, li ser ikollhom bżonn ta' sponsorizzazzjoni. Biex jibqa' jiġi appoġġat l-involviment tal-partijiet ikkonċernati msemmija hawn fuq, ser ikunu disponibbli għotjiet żgħar sabiex iwettqu riċerka sussegwenti li twassal għal pubblikazzjonijiet dwar it-temi diskussi fis-sessjonijiet ta' ħidma.
      Is-sostenibbiltà ta' dan il-proġett ser tiġi indirizzata permezz tal-istabbiliment ta' netwerk virtwali ta' esperti magħżula mill-parteċipanti fis-sessjonijiet ta' ħidma. Tali esperti jistgħu jiġu inklużi wkoll f'delegazzjonijiet nazzjonali fil-laqgħat tal-BTWC u jistgħu jikkontribwixxu lejn ir-rieżami ta' żviluppi xjentifiċi u teknoloġiċi.
      1.3.   Proġett 3: Żvilupp tal-kapaċità għall-implimentazzjoni tal-BTWC

      1.3.1.   Għan tal-proġett

      Is-Seba' Konferenza ta' Reviżjoni rriaffermat li l-adozzjoni u l-implimentazzjoni ta' miżuri nazzjonali neċessarji jsaħħu l-effettività tal-BTWC. Il-Konferenza appellat lill-Istati Partijiet biex jadottaw miżuri leġislattivi, amministrattivi, ġudizzjarji u oħrajn, inklużi s-sensibilizzazzjoni u l-kodiċi ta' kondotta, maħsuba biex isaħħu l-implimentazzjoni domestika tal-BTWC u biex jiżguraw is-sigurtà u s-sikurezza ta' aġenti jew tossini mikrobiċi jew bijoloġiċi oħrajn. Abbażi tal-esperjenzi miksuba permezz tal-Azzjoni Konġunta 2008/858/PESK u d-Deċiżjoni tal-Kunsill 2012/421/PESK, ser ikunu pprovduti programmi nazzjonali ta' assistenza għall-implimentazzjoni tal-BTWC estiżi lil mhux aktar minn tmien pajjiżi.
      1.3.2   Riżultati mistennija tal-proġett

                  (a)

                  L-adozzjoni ta' miżuri leġislattivi jew amministrattivi xierqa, inklużi dispożizzjonijiet tad-dritt kriminali, li jkopru l-ambitu sħiħ tal-projbizzjonijiet u l-miżuri preventivi previsti fil-BTWC u elaborati mis-Seba' Konferenza ta' Reviżjoni;

                  (b)

                  Implimentazzjoni u infurzar effettivi għall-prevenzjoni ta' ksur tal-BTWC u biex jiġu imposti sanzjonijiet f'każijiet ta' ksur;

                  (c)

                  Koordinazzjoni u netwerking aħjar fost il-partijiet ikkonċernati kollha involuti fil-proċess tal-BTWC, inklużi assoċjazzjonijiet tal-bijosikurezza nazzjonali u reġjonali, membri parlamentari u s-settur privat, sabiex tiġi promossa implimentazzjoni effettiva;

                  (d)

                  Promozzjoni ta' programmi ta' sensibilizzazzjoni, kodiċijiet ta' kondotta u standards għall-bijosikurezza u l-bijosigurtà;

                  (e)

                  Il-ħolqien jew tisħiħ ta' mekkaniżmi nazzjonali għall-ġbir tal-informazzjoni meħtieġa u l-preżentazzjonijiet annwali tas-CBMs;

                  (f)

                  Għadd akbar ta' Stati Partijiet li jipparteċipaw fi skambju tas-CBMs fuq bażi regolari u kwalità aħjar tal-informazzjoni ppreżentata;

                  (g)

                  Żieda fl-għadd ta' Stati Partijiet li jippreżentaw id-dikjarazzjonijiet tas-CBMs tagħhom b'mod elettroniku;

                  (h)

                  Żieda fl-għadd ta' Stati Partijiet li jikkontribwixxu b'mod attiv għar-rieżami tal-iżviluppi fix-xjenza u t-teknoloġija fil-qafas tal-BTWC;

                  (i)

                  Kollaborazzjoni xjentifika akbar fost il-pajjiżi f'oqsma rilevanti għall-BTWC; u

                  (j)

                  Kompetenza u fehim tekniċi mtejba mix-xjenzati minn pajjiżi li qed jiżviluppaw li jipparteċipaw f'tali programmi.

            1.3.3   Deskrizzjoni tal-proġett

      Kull programm ser idum madwar 12-il xahar, li jinvolvi l-parteċipazzjoni minn delegazzjonijiet tal-UE u Ċentri ta' Eċċellenza għas-CBRN f'pajjiżi benefiċjarji u ċ-ċentri tad-diżarm reġjonali tan-NU fejn xieraq, u ser jinkludu dawn li ġejjin:

                  (a)

                  Sessjoni ta' ħidma nazzjonali inizjali, li tiġbor l-aġenziji domestiċi rilevanti u l-partijiet ikkonċernati kollha, tintroduċi l-BTWC, tidentifika sħab motivati u affidabbli lokali, u tagħmel valutazzjoni inizjali ta' bżonnijiet u prijoritajiet;

                  (b)

                  L-użu tal-gwida dwar CBMs u l-Gwida ta' Implimentazzjoni Nazzjonali, u informazzjoni xierqa jew taħriġ elettroniku għall-punti ta' kuntatt għall-BTWC dwar kif tintuża l-pjattaforma elettronika, meta din tkun operattiva;

                  (c)

                  L-iżvilupp ta' Pjan ta' Azzjoni strutturat, adattat għall-pajjiż benefiċjarju, li jinvolvi żjarat u/jew sessjonijiet ta' ħidma minn fornituri ta' assistenza varji tul il-perijodu tal-programm, kif ukoll taħriġ ipprovdut fl-Istati Membri tal-UE jew bnadi oħra;

                  (d)

                  L-eżekuzzjoni tal-Pjan ta' Azzjoni, b'fornituri ta' assistenza li jwettqu l-attivitajiet ta' assistenza rispettivi (eż abbozzar ta' leġislazzjoni, taħriġ dwar il-bijosikurezza/bijosigurtà, kontroll tal-esportazzjoni ta' oġġetti b'użu doppju u tħejjija u preżentazzjoni ta' CBMs, taħriġ għall-pulizija, sensibilizzazzjoni għax-xjenzati, l-ippjanar ta' rispons għal emerġenzi, eċċ.); u

                  (e)

                  Sessjoni ta' ħidma finali wara l-konklużjoni tal-attivitajiet, fejn jinġabru l-konklużjonijiet, l-aġenziji ser jirrapportaw dwar l-attivitajiet u l-progress tagħhom, u tiġi valutata kwalunkwe ħtieġa għal assistenza ulterjuri jew kontinwa.

            Biex tkun żgurata assistenza effiċjenti u produttiva, ser tiġi organizzata sessjoni ta' ħidma għall-esperti tal-UE li jgħinu pajjiżi benefiċjarji taħt dan il-proġett bl-objettiv li jiġu diskussi l-aħjar prattiki u t-tħejjijiet adatti għal attivitajiet ta' assistenza.
      1.4.   Proġett 4: Appoġġ għall-programm intersessjonali u tħejjijiet għat-Tmien Konferenza ta' Reviżjoni

      1.4.1.   Għan tal-proġett

      Dan il-programm jiffoka fuq il-mobilizzazzjoni tal-Istati Partijiet għall-BTWC għall-parteċipazzjoni attiva fit-Tmien Konferenza ta' Reviżjoni permezz tal-organizzazzjoni ta' sessjonijiet ta' ħidma reġjonali/subreġjonali u joffri opportunitajiet biex issir riflessjoni u diskussjoni fuq temi ewlenin tal-programm intersessjonali 2012-2015.
      Dan jinkludi wkoll appoġġ prattiku għal temi li ġew diskussi matul il-programm intersessjonali, bħall-Artikolu VII u l-kunċett ta' mekkaniżmu ta' evalwazzjoni bejn il-pari.
      1.4.2   Riżultati mistennija tal-proġett

                  (a)

                  Iżjed sensibilizzazzjoni dwar il-BTWC u t-Tmien Konferenza ta' Reviżjoni fl-2016 u s-sinifikat tagħha għall-evoluzzjoni futura tal-BTWC;

                  (b)

                  Djalogu komprensiv u transreġjonali dwar kwistjonijiet li għandhom jiġu kkunsidrati fit-Tmien Konferenza ta' Reviżjoni;

                  (c)

                  L-iżvilupp ta' għadd ta' proposti għal inizjattivi ġodda li għandhom jiġu implimentati wara t-Tmien Konferenza ta' Reviżjoni, u appoġġ ġenerali għall-adozzjoni tagħhom mit-Tmien Konferenza ta' Reviżjoni;

                  (d)

                  L-elaborazzjoni ulterjuri tal-kunċett ta' mekkaniżmu ta' evalwazzjoni bejn il-pari fil-qafas tal-BTWC. Jista' jingħata appoġġ, pereżempju, lill-organizzazzjoni ta' wieħed minn dawn l-eżerċizzji jew aktar f'pajjiżi terzi u l-identifikazzjoni ta' tagħlimiet utli li għandhom jinkisbu rigward ir-rilevanza tal-kunċett; u

                  (e)

                  L-identifikazzjoni tat-tagħlimiet miksuba mit-tifqigħa tal-Ebola fl-Afrika tal-Punent li huma rilevanti għall-implimentazzjoni tal-Artikoli VII u X tal-BTWC.

            1.4.3   Deskrizzjoni tal-proġett

      Sensiela ta' sessjonijiet ta' ħidma reġjonali/subreġjonali ser ikunu organizzati biex jindirizzaw it-temi tal-programm intersessjonali 2012-2015 u biex jgħinu lill-President tal-Konferenza ta' Reviżjoni li jmiss qabel u matul it-Tmien Konferenza ta' Reviżjoni, bil-ħsieb tal-evoluzzjoni futura tal-BTWC, u li l-objettiv tagħhom ser ikun li jiffaċilitaw fehim komuni fuq bażi reġjonali/subreġjonali billi jiddiskutu proposti fuq kif imexxu kwistjonijiet 'il quddiem. Tali sessjonijiet ta' ħidma jistgħu jsiru flimkien ma' sessjonijiet ta' ħidma tax-xjenza u t-teknoloġija deskritti hawn fuq biex jieħdu vantaġġ sħiħ mir-riżorsi u esperti u biex jinkoraġġixxu d-djalogu u l-interazzjoni fost ix-xjenzati, irrispettivament mill-affiljazzjoni istituzzjonali tagħhom, u dawk li jfasslu l-politika. Ser jiġu organizzati wkoll avvenimenti f'Ġinevra kif xieraq. Għalhekk dawn is-sessjonijiet ta' ħidma għandhom jimmiraw ukoll lejn il-parteċipazzjoni ta' xjenzati u rappreżentanti mill-industrija u assoċjazzjonijiet tal-professjonisti. Din ser tinkoraġġixxi l-formazzjoni ta' kostitwenza wiesgħa ta' Stati Partijiet favur tisħiħ inkrementali tal-BTWC. Programm ta' sponsorizzazzjoni jkun marbut mas-sessjonijiet ta' ħidma, sabiex permezz tiegħu parteċipanti minn Stati Partijiet li qed jiżviluppaw ikunu jistgħu jattendu s-sessjonijiet ta' ħidma u t-Tmien Konferenza ta' Reviżjoni. F'dan il-kuntest jista' jiġi eżaminat kif il-parteċipanti sponsorizzati jkunu jistgħu jkunu konnessi ma' membri ta' delegazzjonijiet tal-Istati Membri tal-UE matul il-laqgħat tal-BTWC.
      Tkun prezzjuża konsiderazzjoni ta' kif jista' jsir operattiv l-Artikolu VII tal-BTWC, b'kont meħud tal-esperjenza vasta li qed tiġi ġġenerata mit-tifqigħa tal-Ebola fil-Punent tal-Afrika. Ser jitwettaq studju tat-tagħlimiet miksuba li jiffoka fuq l-implikazzjonijiet tat-tifqigħa u r-rispons internazzjonali għaliha għall-implimentazzjoni tal-Artikolu VII tal-BTWC, iżda li jkopri wkoll aspetti ta' rilevanza għall-Artikolu X f'termini ta' kooperazzjoni xjentifika u l-iżvilupp ta' terapiji u vaċċini. Ser jiġi prodott rapport għall-konsiderazzjoni mill-Istati Partijiet fit-tħejjijiet tagħhom għat-Tmien Konferenza ta' Reviżjoni.
      Ser jitwettaq tal-anqas eżerċizzju wieħed fost l-Istati Partijiet tal-mekkaniżmu ta' evalwazzjoni bejn il-pari sabiex jitwessa' l-appoġġ għal dan il-kunċett u tiġi esplorata ulterjorment ir-rilevanza ta' dan il-kunċett. L-eżerċizzju ser jibni fuq l-eżerċizzju li twettaq fi Franza fl-2013, u li twettaq mill-pajjiżi tal-BENELUX fl-2015, bil-ħsieb li jiġi prodott rapport għall-konsiderazzjoni tal-Istati Partijiet qabel it-Tmien Konferenza ta' Reviżjoni. Ser isir ukoll studju dwar kif jistgħu jsiru aktar effettivi d-dispożizzjonijiet tal-Artikolu V tal-BTWC rigward konsultazzjoni fost l-Istati Partijiet.
      1.5.   Proġett 5: Appoġġ lill-Mekkaniżmu tas-Segretarju Ġenerali tan-NU

      1.5.1   Għan tal-proġett

      Jiġi appoġġat it-tisħiħ tal-Mekkaniżmu tas-Segretarju Ġenerali tan-Nazzjonijiet Uniti għall-Investigazzjoni tal-Użu Allegat ta' Armi Kimiċi, Bijoloġiċi u Tossiċi (SGM).
      1.5.2   Riżultati mistennija tal-proġett

      Tisħiħ tal-istat ta' tħejjija tal-SGM, inklużi l-attivitajiet skont l-eżiti tal-eżerċizzju tat-tagħlimiet miksuba għall-Missjoni ta' Investigazzjoni tan-NU fis-Sirja tal-2013:

                  (a)

                  Roster estiż ta' esperti mħarrġa (avvenimenti ta' taħriġ bażiku u speċjalizzat — prevista l-organizzazzjoni ta' tliet korsijiet ta' taħriġ);

                  (b)

                  Organizzazzjoni ta' laqgħa inawgurali tal-partijiet ikkonċernati tal-SGM (laqgħa waħda): il-laqgħa sservi bħala mekkaniżmu intraorganizzattiv u interorganizzattiv għall-kooperazzjoni, inkluż meta l-SGM ma jkunx attivat, għall-valutazzjoni u t-tisħiħ ulterjuri tal-SGM fuq bażi regolari;

                  (c)

                  Avvenimenti ta' taħriġ transorganizzattivi: taħriġ koorganizzat min-NU u organizzazzjonijiet internazzjonali oħra għall-użu u l-koordinazzjoni aħjar ta' riżorsi eżistenti u l-aħjar prattiki sabiex tiġi massimizzata l-effiċjenza u tiġi evitata d-duplikazzjoni tal-isforzi (prevista l-organizzazzjoni ta' żewġ avvenimenti ta' taħriġ).

            1.5.3   Deskrizzjoni tal-proġett

      Flimkien mal-kontinwazzjoni ta' appoġġ ipprovdut lil korsijiet ta' taħriġ bażiku u speċjalizzat regolari offruti lil esperti nominati għar-Roster tal-SGM, hemm diversi avvenimenti relatati mal-SGM li jistgħu jiġu identifikati bħala attivitajiet importanti taħt dan il-proġett. Attivitajiet li għandhom l-għan li jimplimentaw, fost oħrajn, il-konklużjonijiet imsemmija hawn fuq tal-eżerċizzju tat-tagħlimiet miksuba mill-missjoni tan-NU fis-Sirja u b'hekk jissaħħaħ l-SGM fit-tul, huma ta' importanza partikolari f'dan ir-rigward.
      1.6.   Proġett 6: Għodod meħtieġa għas-sensibilizzazzjoni, l-edukazzjoni u l-involviment

      1.6.1   Għan tal-proġett

      Jiġu prodotti għodod, materjali u approċċi konkreti u prattiċi biex permezz tagħhom ikun hemm l-attivitajiet deskritti fil-proġetti ta' hawn fuq. Dawn l-għodod ser jiġu prodotti f'formati xierqa għall-udjenzi tagħhom, inklużi verżjonijiet stampati, u, b'mod ġenerali, ser jeħtieġu traduzzjoni għal-lingwi uffiċjali kollha tan-Nazzjonijiet Uniti. Biex jiġi promoss l-użu tal-għodod li ġew prodotti waqt l-azzjonijiet preċedenti tal-UE: il-gwida dwar is-CBMs u l-gwida ta' implimentazzjoni nazzjonali.
      1.6.2   Riżultati mistennija tal-proġett

                  (a)

                  Appoġġ lill-proġetti deskritti hawn fuq;

                  (b)

                  Iżjed sensibilizzazzjoni dwar il-kwistjonijiet ta' armi bijoloġiċi, kondotta responsabbli mix-xjenza, u kwistjonijiet etiċi fost l-istudenti u l-għalliema tagħhom;

                  (c)

                  Disseminazzjoni mifruxa ta' materjali informattivi dwar il-BTWC u l-kwistjonijiet usa' dwar l-użu ħażin potenzjali tal-bijoloġija.

            1.6.3   Deskrizzjoni tal-proġett

      Għadd ta' proġetti diġà jistgħu jiġu identifikati, filwaqt li oħrajn ser ifeġġu ladarba jkun għaddej il-proġett. Fil-kategorija ta' qabel, pereżempju, hemm il-produzzjoni ta' riżorsi edukattivi bbażati fuq il-web u materjal edukattiv għal studenti universitarji u/jew studenti u għalliema tal-bijoloġija tal-iskejjel sekondarji. Hawnhekk ser ikun importanti l-użu ta' tekniki bħal tagħlim attiv u tagħlim imħallat, kif ser tkun ukoll il-koordinazzjoni ma' inizjattivi eżistenti bħall-ħidma mwettqa mill-Università ta' Bradford f'kooperazzjoni ma' sħab oħra. It-traduzzjoni tas-sit elettroniku tal-BTWC u materjali prodotti taħtu u Deċiżjonijiet tal-Kunsill li saru qabel hija wkoll proġett identifikabbli u meħtieġ.
      2.   ASPETTI TA' PROĊEDURA, KOORDINAZZJONI
      L-implimentazzjoni tal-proġetti ser tinbeda minn Kumitat ta' Tmexxija bl-objettiv li jiġu stabbiliti proċeduri u modalitajiet għall-kooperazzjoni. Il-Kumitat ta' Tmexxija ser jirrieżaminaw regolarment l-implimentazzjoni tal-proġetti, mill-inqas darba kull sitt xhur, anke bl-użu ta' mezzi ta' komunikazzjoni elettroniċi.
      Il-Kumitat ta' Tmexxija ser ikun magħmul minn rappreżentanti tar-RGħ u l-UNODA/BWC-ISU.
      L-applikazzjonijiet tal-Istati Partijiet, li mhumiex Stati Membri tal-UE, għal kwalunkwe assistenza u kooperazzjoni taħt din id-deċiżjoni għandhom ikunu indirizzati lill-UNODA/BWC-ISU. Il-UNODA/BWC-ISU ser jirrieżaminaw u jivvalutaw dawk l-applikazzjonijiet, kif meħtieġ, u jippreżentaw rakkomandazzjonijiet lill-Kumitat ta' Tmexxija. Il-Kumitat ta' Tmexxija ser jeżamina l-applikazzjonijiet għall-assistenza kif ukoll il-Pjanijiet ta' Azzjoni u l-implimentazzjoni tagħhom. Fuq il-proposta tar-RGħ, u b'kont meħud tar-riżultati ta' diskussjonijiet fil-Kumitat ta' Tmexxija, ir-RGħ ser jieħu d-deċiżjoni finali dwar il-pajjiżi benefiċjarji b'konsultazzjoni mal-gruppi ta' ħidma kompetenti tal-Kunsill.
      Biex jiġu żgurati sjieda u sostenibbiltà qawwija ta' attivitajiet mibdija fl-UE minn pajjiżi benefiċjarji, huwa maħsub li kull meta possibbli u meħtieġ, il-benefiċjarji magħżula jintalbu biex iħejju l-Pjanijiet ta' Azzjoni, li għandhom, fost oħrajn, jispeċifikaw l-iskeda ta' żmien għat-twettiq ta' attivitajiet iffinanzjati (inklużi dawk iffinanzjati permezz ta' riżorsi nazzjonali), l-ambitu u t-tul tal-proġett u l-partijiet ikkonċernati prinċipali. Il-UNODA/BWC-ISU, jew l-Istati Membri tal-UE, kif ikun il-każ, ser ikunu assoċjati mat-tħejjija ta' dawk il-Pjanijiet ta' Azzjoni. L-implimentazzjoni tal-proġetti ser issir skont il-Pjanijiet ta' Azzjoni.
      3.   RAPPORTAR U VALUTAZZJONI
      Il-UNODA/BWC-ISU ser jippreżentaw lir-RGħ rapporti ta' progress ta' kull sitt xhur dwar l-implimentazzjoni tal-proġetti. Barra minn hekk, ir-rapporti ser jiġu ppreżentati fuq attivitajiet ta' assistenza individwali li jsiru taħt il-Pjanijiet ta' Azzjoni stabbiliti għal pajjiżi benefiċjarji. Ir-rapporti għandhom jintbagħtu lill-grupp ta' ħidma rilevanti tal-Kunsill għall-valutazzjoni tal-progress u l-evalwazzjoni globali tal-proġetti u segwitu possibbli.
      Kull meta possibbli, l-Istati Partijiet għall-BTWC ser jiġu informati dwar l-implimentazzjoni tal-proġetti, inkluż permezz ta' mezzi elettroniċi. L-Istati Benefiċjarji ser ikunu mistennija li jirrapportaw lil-laqgħat tal-BTWC dwar it-twettiq u l-eżitu ta' attivitajiet implimentati għall-benefiċċju tagħhom u biex jagħtu rikonoxximent xieraq lill-appoġġ tal-UE.
      4.   PARTEĊIPAZZJONI TA' ESPERTI LI ĠEJJIN MINN STATI MEMBRI TAL-UE
      L-involviment attiv ta' esperti ġejjin minn Stati Membri tal-UE huwa meħtieġ għall-implimentazzjoni b'suċċess tad-Deċiżjoni. Il-UNODA/BWC-ISU ser jiġu mħeġġa li jagħmel użu minn dawk l-esperti. L-ispejjeż tal-missjoni tagħhom relatati mal-implimentazzjoni ta' proġetti ser ikunu koperti minn din id-Deċiżjoni.
      Hu mistenni li meta jkunu previsti żjarat ta' assistenza (bħal assistenza legali jew assistenza bis-CBMs), żjara minn mhux aktar minn tliet esperti għal mhux aktar minn ħamest ijiem tkun ikkunsidrata bħala l-prattika standard.
      Biex tkun żgurata assistenza effiċjenti u produttiva, ser tiġi organizzata sessjoni ta' ħidma għall-esperti tal-UE li jassistu pajjiżi benefiċjarji taħt dan il-proġett bl-objettiv li jiġu diskussi l-aħjar prattiki u t-tħejjijiet xierqa għal attivitajiet ta' assistenza u l-ġbir ta' sett ta' materjali ta' assistenza bħala preżentazzjonijiet u pubblikazzjonijiet.
      5.   TUL TA' ŻMIEN
      It-tul ta' żmien totali tal-implimentazzjoni tal-proġetti hu stmat li jkun ta' 36 xahar.
      6.   BENEFIĊJARJI
      Il-benefiċjarji tal-Proġett 1 ser ikunu Stati mhux partigħall-BTWC (kemm Stati firmatarji kif ukoll Stati mhux firmatarji) għal attivitajiet ta' universalizzazzjoni, inkluż is-settur privat, l-akkademja u l-NGOs fejn xieraq.
      Il-benefiċjarji tal-Proġett 2 ser ikunu l-Istati Partijiet li ser ikunu assistiti fil-valutazzjonijiet tagħhom dwar l-implikazzjonijiet tal-iżviluppi xjentifiċi u teknoloġiċi għall-BTWC, rappreżentanti tal-komunità xjentifika, assoċjazzjonijiet xjentifiċi internazzjonali, reġjonali u nazzjonali, l-akkademja u l-industriji.
      Il-benefiċjarji tal-Proġett 3, fir-rigward ta' attivitajiet ta' żvilupp ta' kapaċità, huma Stati Partijiet għall-BTWC, b'attenzjoni partikolari għal Stati li aċċedew reċentement għall-BTWC, filwaqt li l-benefiċjarji tal-attivitajiet fl-Artikolu X ser ikunu xjenzati individwali, konferenzi xjentifiċi u istituzzjonijiet.
      Il-benefiċjarji tal-Proġett 4 ser ikunu l-Istati Partijiet, b'mod partikolari uffiċjali li jaħdmu fuq kwistjonijiet tal-BTWC bħal dawk deżinjati bħala Punti ta' Kuntatt Nazzjonali u dawk f'Missjonijiet Permanenti f'Ġinevra, l-esperti mistiedna sabiex jipparteċipaw f'laqgħat ta' sessjonijiet ta' ħidma u fl-eżerċizzju tal-mekkaniżmu ta' evalwazzjoni bejn il-pari u dawk involuti fit-tħejjija tal-istudji dwar l-Artikoli V u VII.
      Il-benefiċjarji tal-Proġett 5 ser ikunu esperti dwar ir-roster tal-SGM, il-parteċipanti f'korsijiet ta' taħriġ u avvenimenti tal-SGM, u l-parteċipanti fil-laqgħa tal-partijiet ikkonċernati.
      Il-benefiċjarji tal-Proġett 6 ser ikunu dawk li jipproduċu l-materjali rilevanti kif ukoll dawk li jagħmlu użu minnhom, pereżempju studenti u għalliema, uffiċjali tal-industrija u NGOs.
      7.   RAPPREŻENTANTI TA' PARTIJIET TERZI
      Bil-għan li jiġu promossi s-sjieda reġjonali u s-sostenibbiltà tal-proġetti, il-parteċipazzjoni ta' esperti li mhumiex mill-UE, inklużi dawk minn organizzazzjonijiet reġjonali u internazzjonali rilevanti, ser tiġi ffinanzjata minn din id-Deċiżjoni. Ser tiġi ffinanzjata l-parteċipazzjoni mill-UNODA/BWC-ISU fis-sessjonijiet ta' ħidma tal-BTWC. Il-parteċipazzjoni tal-President tal-laqgħat tal-BTWC tista' tiġi ffinanzjata fuq bażi ta' każ b'każ.
      8.   ENTITÀ TA' IMPLIMENTAZZJONI — KWISTJONIJIET DWAR IL-PERSUNAL
      Minħabba n-natura extra-baġitarja tal-attivitajiet previsti f'din id-Deċiżjoni għall-UNODA, ser ikun meħtieġ persunal addizzjonali.
      9.   VIŻIBBILTÀ TAL-UE
      Il-UNODA għandu jieħu l-miżuri kollha xierqa biex jirreklama l-fatt li l-Azzjoni tkun ġiet iffinanzjata mill-Unjoni Ewropea. Tali miżuri ser jitwettqu f'konformità mal-Komunikazzjoni tal-Kummissjoni u l-Manwali tal-Viżibbiltà għall-Azzjonijiet Esterni tal-UE stabbiliti u ppubblikati mill-Kummissjoni Ewropea. Għaldaqstant, il-UNODA ser tiżgura l-viżibbiltà tal-kontribuzzjoni tal-Unjoni permezz ta' mmarkar u pubbliċità xierqa, li jenfasizzaw ir-rwol tal-Unjoni, filwaqt li jiżguraw it-trasparenza tal-azzjonijiet tagħha, u jżidu s-sensibilizzazzjoni dwar ir-raġunijiet għad-Deċiżjoni kif ukoll l-appoġġ tal-Unjoni għad-Deċiżjoni u r-riżultati ta' dan l-appoġġ. Il-materjal prodott mill-proġett ser juri b'mod prominenti l-bandiera tal-Unjoni f'konformità mal-linji gwida tal-Unjoni għall-użu u r-riproduzzjoni preċiżi tal-bandiera.


title: Deċiżjoni (UE) 2017/1403 tal-Bank Ċentrali Ewropew tat-23 ta' Ġunju 2017 li temenda d-Deċiżjoni BĊE/2012/6 fuq it-twaqqif tal-Bord tat-TARGET2-Securities (BĊE/2017/20)

text:
                  29.7.2017

                  MT

                  Il-Ġurnal Uffiċjali tal-Unjoni Ewropea

                  L 199/24

            DEĊIŻJONI (UE) 2017/1403 TAL-BANK ĊENTRALI EWROPEW
      tat-23 ta' Ġunju 2017
      li temenda d-Deċiżjoni BĊE/2012/6 fuq it-twaqqif tal-Bord tat-TARGET2-Securities (BĊE/2017/20)
      IL-KUNSILL GOVERNATTIV TAL-BANK ĊENTRALI EWROPEW,
      Wara li kkunsidra t-Trattat dwar il-Funzjonament tal-Unjoni Ewropea,
      Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b'mod partikolari l-Artikoli 3.1, 12.1 u 12.3 u l-Artikoli 17, 18 u 22 tiegħu,
      Wara li kkunsidra l-Linja Gwida BĊE/2012/13 tat-18 ta' Lulju 2012 dwar it-TARGET2-Securities (1),
      Billi:

                  (1)

                  Fis-16 ta' Marzu 2016,il-Kunsill Governattiv approva t-twaqqif ta' “Bord dwar l-Infrastrutturi tas-Suq”, korp għall-governanza ġdid responsabbli għal kompiti ta' ġestjoni teknika u operattiva fil-qasam tal-infrastrutturi u pjattaformi tas-suq.

                  (2)

                  Għaldaqstant, id-Deċiżjoni BĊE/2012/6 (2) għandha tiġi emendata biex tirrifletti it-twaqqif tal-Bord dwar l-Infrastruttura tas-Suq, u l-operazzjoni tal-Bord T2S bħala wieħed mill-formati ddedikati tal-Bord dwar l-Infrastuttura tas-Suq,

            ADOTTA DIN ID-DEĊIŻJONI:
      Artikolu 1
      Emendi
      Id-Deċiżjoni BĊE/2012/6 hija emendata kif ġej:

                  1.

                  L-Artikolu 1 huwa mibdul b'dan li ġej:
                  “Artikolu 1
                  Definizzjonijiet
                  Termini użati f'din id-Deċiżjoni għandu jkollhom l-istess tifsira bħal fil-Linja Gwida BĊE/2012/13 (*1) u fil-Ftehim Qafas tat-T2S approvat mill-Kunsill Governattiv fis-17 ta' Novembru 2011.

                     (*1)  Linja Gwida BĊE/2012/13 tat-18 ta' Lulju 2012 dwar TARGET2-Securities (ĠU L 215, 11.8.2012, p. 19).”;"

                  2.

                  fl-Artikolu 2, il-paragrafu 1 huwa mibdul b'li ġej:
                  “1.   Il-Bord T2S għandu jiġi stabbilit bħala korp ta' governanza bil-kompitu li jiżviluppa proposti għall-Kunsill Governattiv fuq kwistjonijiet strateġiċi ewlenin u jeżegwixxi kompiti ta' natura purament teknika assenjati lilu mill-Kunsill Governattiv. Għandu jopera bħala wieħed mill-formati ddedikati tal-Bord dwar l-Infrastrutura tas-Suq (MIB).”;

                  3.

                  fl-Anness I, taħt it-taqsima “Kompożizzjoni” ir-raba' paragrafu huwa mibdul b'li ġej:
                  “Il-mandat ta' membru tal-Bord T2S idum 24 xahar u jista' jiġġedded. Il-Kunsill Governattiv jista' jiddeċiedi mandat iqsar, inkluż meta jirriżenjaw jew jirtiraw membri qabel l-iskadenza tal-mandat tagħhom.”;

                  4.

                  L-Anness II huwa emendat kif gej:

                              (a)

                              fl-Artikolu 1, il-paragrafu 3 huwa mibdul b'li ġej:
                              “3.   Il-membri m'għandhomx ikunu involuti direttament fis-superviżjoni tat-T2S jew tad-depożitorji tat-titoli ċentrali li jikkummissjonaw operazzjonijiet ta' saldu lil T2S, sa fejn dak l-involviment jista' jagħti lok għal kunflitti attwali u potenzjali fil-funzjonijiet tagħhom bħala Membri tal-Bord T2S. Għandhom jiġu implimentati miżuri xierqa għall-identifikazzjoni u l-evitar ta' kunflitti bħal dawn. Il-membri m'għandhomx ikunu parti mill-Kumitat ta' Awdituri Interni (IAC), u lanqas m'għandhom ikunu involuti f'Attivitajiet tal-Livell 3 fuq bażi ta' kuljum.”;

                              (b)

                              fl-Artikolu 2, il-paragrafu 1 huwa mħassar.

            Artikolu 2
      Dispożizzjoni finali
      Din id-Deċiżjoni għandha tidħol fis-seħħ fit-23 ta' Ġunju 2017.

         Magħmula fi Frankfurt am Main, it-23 ta' Ġunju 2017.

               Il-President tal-BĊE

            Mario DRAGHI

         (1)  ĠU L 215, 11.8.2012, p. 19.

         (2)  Id-Deċiżjoni BĊE/2012/6 tad-29 ta' Marzu 2012 dwar it-twaqqif tal-Bord għall-Programm TARGET2-Securities u li tirrevoka d-Deċiżjoni BĊE/2009/6 (ĠU L 117, 1.5.2012, p. 13).


title: Deċiżjoni tal-Kummissjoni tat-23 ta’ Frar 2017 dwar l-għoti ta’ liċenzji individwali lill-Koordinaturi kollha tan-Netwerks Ewropej ta’ Referenza biex jużaw it-trademark tan-Netwerk Ewropew ta’ Referenza

text:
               24.2.2017

               MT

               Il-Ġurnal Uffiċjali tal-Unjoni Ewropea

               C 60/7

         DEĊIŻJONI TAL-KUMMISSJONI
   tat-23 ta’ Frar 2017
   dwar l-għoti ta’ liċenzji individwali lill-Koordinaturi kollha tan-Netwerks Ewropej ta’ Referenza biex jużaw it-trademark tan-Netwerk Ewropew ta’ Referenza
   (2017/C 60/06)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Deċiżjoni tal-Kummissjoni tad-19 ta’ Settembru 2001 (PV1536) li tikkonferixxi s-setgħa fuq id-Diretturi Ġenerali u fuq il-Kapijiet tas-Servizzi li jiddeċiedu dwar il-ħtieġa li tiġi rreġistrata applikazzjoni għall-protezzjoni tad-drittijiet tal-proprjetà intellettwali li jirriżultaw mill-attivitajiet jew mill-programmi li jkunu responsabbli minnhom, dwar l-għotja ta’ liċenzji marbuta ma’ din, dwar l-akkwist, it-trasferiment jew iċ-ċediment jew l-abbandun tad-drittijiet, u tagħti s-setgħa tal-eżekuzzjoni amministrattiva marbuta ma’ dan lid-Diretturi Ġenerali,
   Billi:

               (1)

               Id-Direttiva 2011/24/UE tal-Parlament Ewropew u tal-Kunsill (1) tistipula li l-Kummissjoni tappoġġa l-iżvilupp tan-Netwerks ta’ Referenza Ewropej (ERNs) bejn fornituri tal-kura tas-saħħa speċjalizzata ħafna tal-Istati Membri.

               (2)

               L-Artikolu 7 tad-Deċiżjoni ta’ Implimentazzjoni tal-Kummssjoni 2014/287/UE (2) jistipula li l-Kummissjoni tawtorizza l-użu ta’ identifikatur grafiku uniku (“il-logo”) għan-Netwerks u għall-membri tagħhom.

               (3)

               Il-logo tan-“Netwerk Ewropew ta’ Referenza” kien reġistrat bħala trademark figurattiva (nru tar-reġistrazzjoni 012252128) fit-territorju tal-Unjoni Ewropea mill-Kummissjoni.

               (4)

               L-Unjoni Ewropea hija s-sid leġittimu tat-trademark u disposta tagħti liċenzja biex din tintuża lill-Koordinaturi kollha tan-Netwerks Ewropej ta’ Referenza.

         IDDEĊIEDIET KIF ĠEJ:
   Artikolu 1
   Il-Koordinaturi kollha tan-Netwerks Ewropej ta’ Referenza approvati mill-Bord tal-ERN tal-Istati Membri għandu jkollhom dritt mhux esklussiv, mingħajr drittijiet tal-awtur u kundizzjonali biex jużaw it-trademark tan-“Netwerk Ewropew ta’ Referenza” (nru tar-reġistrazzjoni 012252128) għal inizjattivi relatati mal-attivitajiet tan-Netwerks Ewropej ta’ Referenza f’konformità mal-objettivi stabbiliti fl-Artikolu 12 tad-Direttiva 2011/24/UE.
   Artikolu 2
   Il-Koordinaturi kollha tan-Netwerks Ewropej ta’ Referenza approvati mill-Bord tal-ERN tal-Istati Membri huma awtorizzati li jissottoliċenzjaw lill-membri tan-Netwerks rispettivi tagħhom, id-dritt li jużaw it-trademark għal inizjattivi relatati mal-attivitajiet ta’ Netwerks tagħhom.

      Magħmul fi Brussell, it-23 ta’ Frar 2017.

            Għall-Kummissjoni

         Vytenis ANDRIUKAITIS

            Membru tal-Kummissjoni

      (1)  Id-Direttiva 2011/24/UE tal-Parlament Ewropew u tal-Kunsill tad-9 ta’ Marzu 2011 dwar l-applikazzjoni tad-drittijiet tal-pazjenti fil-qasam tal-kura tas-saħħa transkonfinali (ĠU L 88, 4.4.2011, p. 45).

      (2)  Id-Deċiżjoni ta’ Implimentazzjoni tal-Kummissjoni 2014/287/UE tal-10 ta’ Marzu 2014 li tistipula kriterji għall-istabbiliment u l-evalwazzjoni tan-Netwerks Ewropej ta’ Referenza u l-Membri tagħhom u biex jiġi ffaċilitat l-iskambju ta’ informazzjoni u ta’ għarfien espert dwar l-istabbiliment u l-evalwazzjoni ta’ netwerks bħal dawn (ĠU L 147, 17.5.2014, p. 79).


title: 2014/318/UE: Deċiżjoni tal-Kunsill tas- 17 ta' Frar 2014 dwar il-konklużjoni, f'isem l-Unjoni Ewropea, tal-Ftehim bejn l-Unjoni Ewropea u l-Federazzjoni Russa dwar prekursuri tad-droga

text:
               4.6.2014

               MT

               Il-Ġurnal Uffiċjali tal-Unjoni Ewropea

               L 165/6

         DEĊIŻJONI TAL-KUNSILL
   tas-17 ta' Frar 2014
   dwar il-konklużjoni, f'isem l-Unjoni Ewropea, tal-Ftehim bejn l-Unjoni Ewropea u l-Federazzjoni Russa dwar prekursuri tad-droga

      (2014/318/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(6)(a) tiegħu,
   Wara li kkunsidra l-proposta tal-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               L-Unjoni Ewropea u l-Federazzjoni Russa għandhom isaħħu l-kooperazzjoni tagħhom biex jevitaw l-iżvijar tal-prekursuri tad-drogi mill-kummerċ legali, sabiex tiġi miġġielda l-manifattura illeċita ta' drogi narkotiċi u sustanzi psikotropiċi.

               (2)

               F'konformità mad-Deċiżjoni tal-Kunsill 2013/263/UE (1), il-Ftehim bejn l-Unjoni Ewropea u l-Federazzjoni Russa dwar prekursuri tad-droga (“il-Ftehim”) ġie ffirmat fl-4 ta' Ġunju 2013, soġġett għall-konklużjoni tiegħu f'data aktar tard.

               (3)

               Il-Ftehim għandu jiżgura rispett sħiħ tad-drittijiet fundamentali, b'mod partikolari livell ogħli ta' protezzjoni għall-ipproċessar u t-trasferiment tad-data personali bejn il-Partijiet għall-Ftehim.

               (4)

               Il-Ftehim għandu jiġi approvat f'isem l-Unjoni Ewropea,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Unjoni Ewropea u l-Federazzjoni Russa dwar prekursuri tad-droga huwa b'dan approvat f'isem l-Unjoni.
   It-test tal-Ftehim jinsab mehmuż ma' din id-Deċiżjoni.
   Artikolu 2
   Il-President tal-Kunsill għandu, f'isem l-Unjoni Ewropea, jagħti l-avviż previst fl-Artikolu 11 tal-Ftehim (2).
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, is-17 ta' Frar 2014.

            Għall-Kunsill

            Il-President

         A. TSAFTARIS

      (1)  Deċiżjoni tal-Kunsill 2013/263/UE tat-13 ta' Mejju 2013 dwar l-iffirmar, f'isem l-Unjoni Ewropea, tal-Ftehim bejn l-Unjoni Ewropea u l-Federazzjoni Russa dwar prekursuri tad-droga (ĠU L 154, 6.6.2013, p. 5).

      (2)  Id-data ta' dħul fis-seħħ tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Kunsill (PESK) 2015/2006 tal-10 ta' Novembru 2015 li testendi l-mandat tar-Rappreżentant Speċjali tal-Unjoni Ewropea għall-Qarn tal-Afrika

text:
               11.11.2015

               MT

               Il-Ġurnal Uffiċjali tal-Unjoni Ewropea

               L 294/58

         DEĊIŻJONI TAL-KUNSILL (PESK) 2015/2006
   tal-10 ta' Novembru 2015
   li testendi l-mandat tar-Rappreżentant Speċjali tal-Unjoni Ewropea għall-Qarn tal-Afrika
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 33 u l-Artikolu 31(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-8 ta' Diċembru 2011, il-Kunsill adotta d-Deċiżjoni 2011/819/PESK (1) li taħtar lis-Sur Alexander RONDOS bħala r-Rappreżentant Speċjali tal-Unjoni Ewropea (RSUE) għall-Qarn tal-Afrika. Il-mandat tar-RSUE jiskadi fil-31 ta' Ottubru 2015.

               (2)

               Il-mandat tar-RSUE għandu jiġi estiż għal perijodu ulterjuri ta' 16-il xahar.

               (3)

               Ir-RSUE ser jimplimenta l-mandat fil-kuntest ta' sitwazzjoni li tista' tiddeterjora u li tista' tikkomprometti l-kisba tal-objettivi tal-azzjoni esterna tal-Unjoni kif stabbilit fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Il-mandat tas-Sur Alexander RONDOS bħala r-RSUE għall-Qarn tal-Afrika huwa estiż sat-28 ta' Frar 2017. Il-Kunsill jista' jiddeċiedi li l-mandat tar-RSUE jintemm qabel, abbażi ta' valutazzjoni mill-Kumitat Politiku u ta' Sigurtà (KPS) u proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).
   Għall-finijiet tal-mandat tar-RSUE, il-Qarn tal-Afrika huwa intiż li jikkonsisti mir-Repubblika tal-Djibouti, l-Istat tal-Eritrea, ir-Repubblika Demokratika Federali tal-Etjopja, ir-Repubblika tal-Kenja, ir-Repubblika Federali tas-Somalja, ir-Repubblika tas-Sudan, ir-Repubblika tas-Sudan t'Isfel u r-Repubblika tal-Uganda. Fir-rigward ta' kwistjonijiet b'implikazzjonijiet reġjonali aktar estensivi, ir-RSUE għandu jfittex kuntatti ma' pajjiżi u entitajiet reġjonali lil hinn mill-Qarn tal-Afrika, kif adatt.
   Artikolu 2
   Objettivi ta' politika
   1.   Il-mandat tar-RSUE għandu jkun ibbażat fuq l-objettivi ta' politika tal-Unjoni fir-rigward tal-Qarn tal-Afrika, kif stabbiliti fil-Qafas Strateġiku tagħha adottat fl-14 ta' Novembru 2011, il-Pjan ta' Azzjoni Reġjonali għall-Qarn tal-Afrika 2015-2020 adottat fis-26 ta' Ottubru 2015, u fil-konklużjonijiet tal-Kunsill rilevanti, jiġifieri li jikkontribwixxi b'mod attiv għall-isforzi reġjonali u internazzjonali għall-kisba ta' koeżistenza paċifika u ta' paċi dejjiema, is-sigurtà u l-iżvilupp ġewwa u bejn il-pajjiżi fir-reġjun. Ir-RSUE għandu jikkontribwixxi wkoll biex isaħħaħ il-kwalità, l-intensità, l-impatt u l-viżibbiltà tad-diversi aspetti tal-impenn f'tal-Unjoni fil-Qarn tal-Afrika.
   2.   L-objettivi ta' politika li għalihom għandu jikkontribwixxi r-RSUE għandhom jinkludu, fost oħrajn:

               (a)

               il-kontinwazzjoni tal-istabbilizzazzjoni tal-Qarn tal-Afrika, b“konsiderazzjoni tad-dinamika reġjonali usa”;

               (b)

               ir-riżoluzzjoni ta' konflitti, speċifikament dawk fis-Somalja, is-Sudan t'Isfel u s-Sudan, u l-prevenzjoni u t-twissija bikrija ta' konflitti potenzjali bejn il-pajjiżi fir-reġjun jew fl-intern tagħhom;

               (c)

               appoġġ għall-kooperazzjoni politika, ekonomika u ta' sigurtà reġjonali;

               (d)

               ġestjoni mtejba ta' flussi migratorji mħallta mill-Qarn tal-Afrika jew fl-intern tiegħu, filwaqt li jiġu indirizzati l-kawżi fundamentali għal tali flussi.

         Artikolu 3
   Mandat
   1.   Sabiex jinkisbu l-objettivi ta' politika tal-Unjoni fir-rigward tal-Qarn tal-Afrika, il-mandat tar-RSUE għandu jkun li:

               (a)

               abbażi tal-Qafas Strateġiku u l-Pjan ta' Azzjoni Reġjonali tiegħu jfittex kuntatti mal-partijiet ikkonċernati rilevanti kollha fir-reġjun, il-gvernijiet, l-awtoritajiet reġjonali, l-organizzazzjonijiet internazzjonali u reġjonali, is-soċjetà ċivili u d-dijaspori, bil-ħsieb li jiġu promossi l-objettivi tal-Unjoni, u jikkontribwixxi għal fehim aħjar tar-rwol tal-Unjoni fir-reġjun;

               (b)

               ifittex kuntatti ma' atturi ewlenin barra mir-reġjun b'influwenza fil-Qarn tal-Afrika, fl-interessi li jindirizza kwistjonijiet ta' stabbiltà reġjonali usa', inkluż fir-rigward tal-Baħar l-Aħmar u l-Oċean Indjan tal-Punent. Dawk il-kuntatti għandhom jinkludu impenn bilaterali mal-Istati Uniti tal-Amerika, il-pajjiżi tal-Golf, l-Eġittu, it-Turkija u ċ-Ċina, kuntatti reġjonali mal-Kunsill ta' Kooperazzjoni tal-Golf u interazzjoni ma' atturi rilevanti oħra hekk kif dawn jitfaċċaw;

               (c)

               jirrappreżenta lill-Unjoni f'fora internazzjonali rilevanti, kif adatt, u jiżgura l-viżibbiltà għall-appoġġ tal-Unjoni fil-ġestjoni ta' kriżijiet, kif ukoll fir-riżoluzzjoni u l-prevenzjoni tal-konflitti;

               (d)

               iħeġġeġ u jappoġġa l-kooperazzjoni politika u tas-sigurtà u l-integrazzjoni ekonomika effettivi fir-reġjun permezz tas-sħubija tal-Unjoni mal-Unjoni Afrikana (UA) u l-organizzazzjonijiet reġjonali, b'mod partikolari l-Awtorità Intergovernattiva għall-Iżvilupp (IGAD);

               (e)

               isegwi l-iżviluppi politiċi fir-reġjun u jikkontribwixxi għall-iżvilupp tal-politika tal-Unjoni lejn ir-reġjun, inkluż fir-rigward tas-Somalja, is-Sudan, is-Sudan t'Isfel u l-Eritrea, it-tilwima dwar il-fruntiera Etjopja-Eritrea u l-implimentazzjoni tal-Ftehim ta' Alġeri, it-tilwima dwar il-fruntiera Djibouti-Eritrea, l-inizjattiva dwar il-Baċin tan-Nil u tħassib ieħor f'dak ir-reġjun li għandu impatt fuq is-sigurtà, l-istabbiltà u l-prosperità tiegħu;

               (f)

               jeżamina l-isfidi transkonfinali, b'mod partikolari dwar il-migrazzjoni u, fuq talba, jipparteċipa fi djalogi dwar il-migrazzjoni ma' partijiet interessati rilevanti, u jikkontribwixxi b'mod aktar ġenerali lejn il-politika tal-Unjoni dwar il-migrazzjoni u r-refuġjati fir-rigward tar-reġjun, f'konformità mal-prijoritajiet politiċi tal-Unjoni sabiex tiżdied il-kooperazzjoni, inkluż dwar ir-ritorn u r-riammissjoni;

               (g)

               fir-rigward tas-Somalja, u f'koordinazzjoni mill-qrib mal-Kap tad-Delegazzjoni tal-Unjoni għas-Somalja u l-sħab reġjonali u internazzjonali rilevanti, inklużi r-Rappreżentant Speċjali tas-Segretarju Ġenerali tan-Nazzjonijiet Uniti (NU) għas-Somalja, l-UA u l-IGAD, ikompli jikkontribwixxi b'mod attiv għal azzjonijiet u inizjattivi li jwasslu għal stabbilizzazzjoni ulterjuri u arranġamenti ta' wara t-transizzjoni għas-Somalja, filwaqt li jibni fuq il-Patt dwar il-Ftehim il-Ġdid tal-2013 u l-progress fil-formazzjoni ta' stat federali, u bil-ħsieb li jinkiseb proċess elettorali kredibbli u inklużiv fis-Somalja fl-2016. Barra minn hekk, ir-RSUE għandu jkompli jappoġġa l-iżvilupp tas-settur tas-sigurtà fis-Somalja, inkluż permezz tal-missjonijiet tal-PSDK tal-Unjoni skjerati fir-reġjun;

               (h)

               fir-rigward tas-Sudan, u f'koordinazzjoni mill-qrib mal-Kapijiet tad-Delegazzjoni tal-Unjoni f'Khartoum u għall-UA f'Addis Ababa, jikkontribwixxi għall-koerenza u l-effettività tal-politika tal-Unjoni lejn is-Sudan u jappoġġa soluzzjonijiet politiċi għall-konflitti li għaddejjin bħalissa f'Darfur, il-Kordofan tan-Nofsinhar u l-Blue Nile, u rikonċiljazzjoni nazzjonali permezz ta' proċess politiku olistiku. F'dan ir-rigward, ir-RSUE għandu jikkontribwixxi għal approċċ internazzjonali koerenti mal-UA u b'mod partikolari l-Grupp ta' Implimentazzjoni ta' Livell Għoli tal-UA għas-Sudan u s-Sudan t'Isfel (AUHIP), in-NU u partijiet ikkonċernati reġjonali u internazzjonali ewlenin oħra, filwaqt li jżomm f'moħħu wkoll il-ħtieġa ta' appoġġ għall-koeżistenza paċifika tas-Sudan u s-Sudan t'Isfel, b'mod partikolari permezz tal-implimentazzjoni tal-Ftehimiet ta' Addis u r-riżoluzzjoni tal-kwistjonijiet pendenti wara l-Ftehim Komprensiv ta' Paċi;

               (i)

               fir-rigward tas-Sudan t'Isfel, abbażi tal-Ftehim li ġie ffirmat reċentement dwar ir-Riżoluzzjoni tal-Konflitt (ARC) fis-Sudan t'Isfel, ikompli jimpenja ruħu f'livell reġjonali, b'mod partikolari mal-IGAD, l-UA, in-NU, il-ġirien tas-Sudan t'Isfel u sħab internazzjonali ewlenin oħra, biex tiġi żgurata l-implimentazzjoni tal-ftehim. F'dan ir-rigward ir-RSUE għandu jaħdem f'kooperazzjoni mill-qrib mal-Kapijiet tad-Delegazzjonijiet tal-UE f'Juba u għall-UA f'Addis Ababa;

               (j)

               isegwi mill-qrib sfidi transkonfinali oħra li jolqtu l-Qarn tal-Afrika, b'enfasi fuq ir-radikalizzazzjoni u t-terroriżmu, iżda jħares ukoll lejn is-sigurtà u l-piraterija marittima, il-kriminalità organizzata, il-kuntrabandu u t-traffikar ta' armi, prodotti mill-annimali selvaġġi, drogi u kuntrabandu ieħor, u kwalunkwe konsegwenza politika u ta' sigurtà tal-kriżijiet umanitarji;

               (k)

               jippromovi l-aċċess umanitarju madwar ir-reġjun;

               (l)

               jikkontribwixxi għall-implimentazzjoni tad-Deċiżjoni tal-Kunsill 2011/168/PESK (2) u l-politika tal-Unjoni dwar id-drittijiet tal-bniedem, f'kooperazzjoni mar-RSUE għad-Drittijiet tal-Bniedem, inkluż il-Linji Gwida tal-UE dwar id-drittijiet tal-bniedem, b'mod partikolari l-Linji Gwida tal-UE dwar it-tfal u l-konflitt armat, kif ukoll il-Linji Gwida tal-UE dwar il-vjolenza kontra n-nisa u l-bniet u l-ġlieda kontra l-forom kollha ta' diskriminazzjoni kontrihom, u l-politika tal-Unjoni dwar ir-Riżoluzzjoni 1325 (2000) tal-Kunsill tas-Sigurtà tan-NU, inkluż permezz ta' monitoraġġ u rappurtar dwar l-iżviluppi kif ukoll l-ifformular ta' rakkomandazzjonijiet f'dan ir-rigward.

         2.   Għall-fini tat-twettiq tal-mandat tiegħu, ir-RSUE għandu, fost oħrajn:

               (a)

               jagħti pariri u jirrapporta dwar id-definizzjoni tal-pożizzjonijiet tal-Unjoni fil-fora internazzjonali, kif adatt, sabiex jippromovi b'mod proattiv l-approċċ ta' politika komprensiv tal-Unjoni lejn il-Qarn tal-Afrika;

               (b)

               iżomm viżjoni globali tal-attivitajiet kollha tal-Unjoni.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat, taħt l-awtorità tar-RGħ.
   2.   Il- KPS għandu jżomm kollegament privileġġat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f'koordinazzjoni mill-qrib mas-Servizz Ewropew għall-Azzjoni Esterna (SEAE) u d-dipartimenti rilevanti tiegħu, mad-delegazzjonijiet tal-Unjoni fir-reġjun u mal-Kummissjoni.
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE għall-perijodu mill-1 ta' Novembru 2015 sat-28 ta' Frar 2017 għandu jkun ta' EUR 3 500 000.
   2.   In-nefqa għandha tiġi amministrata konformement mal-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull nefqa.
   Artikolu 6
   Formazzjoni u kompożizzjoni tal-grupp
   1.   Fil-limiti tal-mandat tar-RSUE u l-mezzi finanzjarji korrispondenti disponibbli, ir-RSUE għandu jkun responsabbli mill-formazzjoni tal-grupp tiegħu. Il-grupp għandu jinkludi l-għarfien espert dwar kwistjonijiet speċifiċi ta' politika u ta' sigurtà kif meħtieġ mill-mandat. Ir-RSUE għandu jinforma fil-pront u regolarment lill-Kunsill u lill-Kummissjoni dwar il-kompożizzjoni tal-grupp tiegħu.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu is-sekondar ta' persunal biex jaħdem mar-RSUE. Is-salarju ta' tali persunal sekondat għandu jkun kopert mill-Istat Membru jew mill-istituzzjoni tal-Unjoni Ewropea konċernata jew l-SEAE, rispettivament. Esperti ssekondati mill-Istati Membri għall-istituzzjonijiet tal-Unjoni jew mas-SEAE jistgħu wkoll jiġu assenjati lir-RSUE. Il-persunal kuntrattat internazzjonali għandu jkollu ċ-ċittadinanza ta' Stat Membru.
   3.   Il-persunal sekondat kollu għandu jibqa' taħt l-awtorità amministrattiva tal-Istat Membru li jibgħat, tal-istituzzjoni tal-Unjoni li tibgħat jew tas-SEAE, u għandu jwettaq dmirijietu u jaġixxi fl-interess tal-mandat tar-RSUE.
   4.   Il-persunal tar-RSUE għandu jiġi kkollokat mad-dipartimenti rilevanti tas-SEAE jew tad-delegazzjonijiet tal-Unjoni sabiex jikkontribwixxi għall-koerenza u l-konsistenza tal-attivitajiet rispettivi tagħhom.
   Artikolu 7
   Privileġġi u immunitajiet tar-RSUE u tal-persunal tar-RSUE
   Il-privileġġi, l-immunitajiet u garanziji oħra meħtieġa għat-twettiq u l-funzjonament regolari tal-missjoni tar-RSUE u l-membri tal-persunal tar-RSUE għandhom jiġu miftehmin mal-pajjiż ospitanti, kif adatt. L-Istati Membri u s-SEAE għandhom jagħtu l-appoġġ kollu meħtieġ għal dan il-għan.
   Artikolu 8
   Sigurtà ta' informazzjoni klassifikata tal-UE
   Ir-RSUE u l-membri tal-grupp tiegħu għandhom jirrispettaw il-prinċipji u l-istandards minimi ta' sigurtà stabbiliti bid-Deċiżjoni tal-Kunsill 2013/488/UE (3).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni, is-SEAE u s-Segretarjat Ġenerali tal-Kunsill għandhom jiżguraw li jingħata aċċess lir-RSUE għal kwalunkwe informazzjoni rilevanti.
   2.   Id-delegazzjonijiet tal-Unjoni fir-reġjun u l-Istati Membri, kif adatt, għandhom jipprovdu appoġġ loġistiku fir-reġjun.
   Artikolu 10
   Sigurtà
   F'konformità mal-politika tal-Unjoni dwar is-sigurtà ta' persunal skjerat barra l-Unjoni f'kapaċità operattiva taħt it-Titlu V tat-Trattat, ir-RSUE għandu jieħu l-miżuri raġonevolment prattikabbli kollha, f'konformità mal-mandat tar-RSUE u s-sitwazzjoni tas-sigurtà fiż-żona tar-responsabbiltà, għas-sigurtà tal-persunal kollu taħt l-awtorità diretta tar-RSUE, b'mod partikolari billi:

               (a)

               jistabbilixxi pjan ta' sigurtà speċifiku bbażat fuq gwida mis-SEAE, li jinkludi miżuri ta' sigurtà fiżiċi, organizzattivi u proċedurali speċifiċi, li jirregolaw il-ġestjoni tal-moviment mingħajr periklu tal-persunal lejn, u ġewwa, iż-żona tar-responsabbiltà kif ukoll il-ġestjoni ta' inċidenti tas-sigurtà u li jinkludi pjan ta' kontinġenza u ta' evakwazzjoni;

               (b)

               jiżgura li l-persunal kollu skjerat barra mill-Unjoni jkun kopert b'assigurazzjoni ta' riskju għoli, kif meħtieġ mill-kundizzjonijiet fiż-żona tar-responsabbiltà;

               (c)

               jiżgura li l-membri kollha tal-grupp tar-RSUE li jkunu ser jiġu skjerati barra l-Unjoni, inkluż persunal kuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona tar-responsabbiltà jew kif jaslu, abbażi tal-klassifikazzjonijiet tar-riskju assenjati lil dik iż-żona mis-SEAE;

               (d)

               jiġi żgurat li jiġu implimentati r-rakkomandazzjonijiet miftehmin kollha, magħmula wara valutazzjonijiet regolari ta' sigurtà, u li l-Kunsill, ir-RGħ u l-Kummissjoni jingħatawlhom rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport ta' progress u tar-rapport dwar l-implimentazzjoni tal-mandat.

         Artikolu 11
   Rappurtar
   1.   Ir-RSUE għandu jipprovdi regolarment rapporti orali u bil-miktub lir-RGħ u lill-KPS. Ir-RSUE għandu wkoll jirrapporta skont il-ħtieġa lill-gruppi ta' ħidma tal-Kunsill. Ir-rapporti regolari għandhom jiġu ċċirkolati permezz tan-netwerk COREU. Ir-RSUE jista' jipprovdi rapporti lill-Kunsill tal-Affarijiet Barranin. F'konformità mal-Artikolu 36 tat-Trattat, ir-RSUE jista' jkun involut fl-għoti ta' informazzjoni lill-Parlament Ewropew.
   2.   Ir-RSUE għandu jirrapporta dwar l-aħjar mod sabiex jinkisbu l-inizjattivi tal-Unjoni, bħall-kontribut tal-Unjoni għar-riformi, u inklużi l-aspetti politiċi tal-proġetti ta' żvilupp rilevanti tal-Unjoni, f'koordinazzjoni mad-delegazzjonijiet tal-Unjoni fir-reġjun.
   Artikolu 12
   Koordinazzjoni
   1.   Ir-RSUE għandu jikkontribwixxi għall-unità, il-konsistenza u l-effikaċja tal-azzjonijiet tal-Unjoni u għandu jgħin biex jiġi żgurat li l-istrumenti kollha tal-Unjoni u l-azzjoni kollha tal-Istati Membri jiġu impenjati b'mod konsistenti biex jinkisbu l-objettivi ta' politika tal-Unjoni. L-attivitajiet tar-RSUE għandhom jiġu kkoordinati ma' dawk tad-delegazzjonijiet tal-Unjoni u tal-Kummissjoni. Ir-RSUE għandu jipprovdi regolarment informazzjoni lill-missjonijiet tal-Istati Membri u d-delegazzjonijiet tal-Unjoni fir-reġjun.
   2.   Fuq il-post, għandu jinżamm kollegament mill-qrib mal-Kapijiet tad-delegazzjonijiet tal-Unjoni u mal-Kapijiet tal-missjonijiet tal-Istati Membri. Huma għandhom jagħmlu kull sforz sabiex jassistu lir-RSUE fl-implimentazzjoni tal-mandat. Ir-RSUE, f'koordinazzjoni mill-qrib mad-delegazzjonijiet rilevanti tal-Unjoni, għandu jipprovdi gwida politika lokali lill-Kmandant tal-Forzi tal-EUNAVFOR Atalanta, lill-Kmandant tal-Missjoni tal-EUTM Somalia u lill-Kap tal-Missjoni tal-EUCAP NESTOR. Ir-RSUE, il-Kmandanti tal-Operazzjonijiet tal-UE u l-Kmandant tal-Operazzjonijiet Ċivili għandhom jikkonsultaw lil xulxin kif meħtieġ.
   3.   Ir-RSUE għandu jikkoopera mill-qrib mal-awtoritajiet tal-pajjiżi involuti, in-NU, l-UA, l-IGAD, partijiet ikkonċernati nazzjonali, reġjonali u internazzjonali oħra, kif wkoll mas-soċjetà ċivili fir-reġjun.
   Artikolu 13
   Analiżi
   L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni għar-reġjun għandhom jiġu analizzati regolarment. Ir-RSUE għandu jippreżenta rapport ta' progress lill-Kunsill lir-RGħ, u lill-Kummissjoni sal-aħħar ta' Ġunju 2016 u rapport komprensiv dwar l-implementazzjoni tal-mandat sal-aħħar ta' Novembru 2016.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.
   Hija għandha tapplika mill-1 ta' Novembru 2015.

      Magħmul fi Brussell, l-10 ta' Novembru 2015.

            Għall-Kunsill

            Il-President

         P. GRAMEGNA

      (1)  Deċiżjoni tal-Kunsill 2011/819/PESK tat-8 ta' Diċembru 2011 li taħtar ir-Rappreżentant Speċjali tal-Unjoni Ewropea għall-Qarn tal-Afrika (ĠU L 327, 9.12.2011, p. 62).

      (2)  Deċiżjoni tal-Kunsill 2011/168/PESK tal-21 ta' Marzu 2011 dwar il-Qorti Kriminali Internazzjonali u li tħassar il-Pożizzjoni Komuni 2003/444/PESK (ĠU L 76, 22.3.2011, p. 56).

      (3)  Deċiżjoni tal-Kunsill 2013/488/UE tat-23 ta' Settembru 2013 dwar ir-regoli tas-sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).


title: 2010/519/UE: Deċiżjoni tal-Parlament Ewropew tal- 5 ta' Mejju 2010 dwar l-għeluq tal-kontijiet taċ-Ċentru Ewropew għall-prevenzjoni u l-kontroll tal-mard għas-sena finanzjarja 2008

text:
               25.9.2010

               MT

               Il-Ġurnal Uffiċjali tal-Unjoni Ewropea

               L 252/145

         DEĊIŻJONI TAL-PARLAMENT EWROPEW
   tal-5 ta' Mejju 2010
   dwar l-għeluq tal-kontijiet taċ-Ċentru Ewropew għall-prevenzjoni u l-kontroll tal-mard għas-sena finanzjarja 2008
   (2010/519/UE)
   IL-PARLAMENT EWROPEW,
   wara li kkunsidra l-kontijiet annwali definittivi taċ-Ċentru Ewropew għall-Prevenzjoni u l-Kontroll tal-Mard għas-sena finanzjarja 2008,
   wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Prevenzjoni u l-Kontroll tal-Mard għas-sena finanzjarja 2008, flimkien mat-tweġibiet taċ-Ċentru (1),
   wara li kkunsidra r-rakkomandazzjoni tal-Kunsill tas-16 ta' Frar 2010 (5827/2010 – C7-0061/2010),
   wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,
   wara li kkunsidra r-Regolament (KE) Nru 851/2004 tal-Parlament Ewropew u tal-Kunsill tal-21 ta' April 2004 li jistabbilixxi Ċentru Ewropew għall-Prevenzjoni u l-Kontroll tal-Mard (3), u b'mod partikolari l-Artikolu 23 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (4), u b'mod partikolari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0104/2010),

               1.

               Japprova l-għeluq tal-kontijiet taċ-Ċentru Ewropew għall-Prevenzjoni u l-Kontroll tal-Mard għas-sena finanzjarja 2008;

               2.

               Jagħti istruzzjonijiet lill-President tiegħu biex jgħaddi din id-Deċiżjoni lid-Direttur taċ-Ċentru Ewropew għall-Prevenzjoni u l-Kontroll tal-Mard, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 304, 15.12.2009, p. 112.

      (2)  ĠU L 248, 16.9.2002, p. 1.

      (3)  ĠU L 142, 30.4.2004, p. 1.

      (4)  ĠU L 357, 31.12.2002, p. 72.